《题恭邸朗润园图十六韵》
清代·沈桂芬

治佐唐虞盛，亲贤誉望彰。枢机参密笏，朝野庆明良。

夙夜诚无懈，委蛇度有常。天怀钦洒落，道味饫深长。

竹院风驱暑，荷亭雨送凉。地真筼号谷，人称芰为裳。

至乐何难得，先忧不敢忘。埽尘清玉宇，洗甲挽银潢。

帏幄筹方亟，林泉兴未遑。心缘虚受益，行以洁成芳。

作则宏延揽，披图永写藏。升廷勤采干，入室静闻香。

华实同衔佩，艰难矢赞襄。挥毫工寄托，读画细推详。

学问资磨琢，澄清待激扬。日新君子业，千载仰辉光。

作者简介：沈桂芬（1818年—1880年），字经笙，又字小山，顺天宛平（今北京市宛平县）人，祖籍江苏吴江（今属苏州）。晚清洋务运动中央主要负责人之一。道光二十七年（1847）进士，选庶吉士，授编修。咸丰七年，任内阁学士兼礼部侍郎。同治二年（1863年），署山西巡抚，严禁种植罂粟。六年任军机大臣兼总理各国事务衙门大臣，九年迁兵部尚书，十一年加太子少保。光绪六年，卒，赠太子太傅，谥文定，入祀贤良祠。